**Kalvaspaju** (*Salix hastata*) on pajukasvien heimoon ja pajujen sukuun kuuluva kasvilaji.

Ulkonäkö ja koko
----------------

Kalvaspaju on tavallisesti 0,5–2,5 metrin korkuiseksi kasvava kaksikotinen pensas, jonka hede- ja emikukat ovat eri yksilöissä. Kasvutapa vaihtelee suikertavasta varvusta suoraoksaiseen pensaaseen. Kierteiset silmut ovat pieniä, soikeita, kellertävän- tai punertavanruskeita, karvaisia tai harvoin kaljuja. Vanhat oksat ovat ruskeanharmaita ja tavallisesti kaljuja, nuoret versot punavihreitä ja karvaisia. Kierteisesti järjestäytyneet lehdet ovat ruodillisia ja korvakkeellisia. Vastapuikean, ehyt- tai nystylaitaisen lehtilavan pituus on 3–7 senttimetriä. Tiheästi verkkosuoniset, harvakarvaiset tai kaljut lehdet ovat kasvin nimen mukaisesti kalvaanvihreitä. Korvakkeet ovat melko suuret ja pitkään säilyvät.

Kalvaspaju kukkii touko-kesäkuussa lehtien puhjetessa. Kukinto on pitkä, melko harvakukkainen norkko; norkkoperä on pitkä ja karvainen, norkkosuomu tylppä, vaaleanruskea ja karvainen. Yksittäiset kukat ovat pieniä ja kehättömiä. Kukassa on kaksi kaljupalhoista hedettä ja 2-luottinen, yhdislehtinen, pitkävartaloinen emiö. Kukasta kypsyvä hedelmä on vaaleanruskea, kalju kota, joka sisältää useita lenninhaivenellisia siemeniä.

Levinneisyys
------------

Etelä-Suomessa kalvaspajua ei esiinny lainkaan luonnonvaraisena, sillä lajin levinneisyysalue ulottuu vain vähän pohjoisen napapiirin eteläpuolelle. Sen sijaan Pohjois-Suomen tunturiseuduilla laji on melko yleinen. Pohjoisessa laji risteytyy helposti läheisten sukulaistensa villapajun (*Salix lanata*) ja vaivaispajun (*Salix herbacea*) kanssa.

Koristekasvina kalvaspajua voi löytää myös levinneisyysalueensa ulkopuolelta, kuten Etelä-Suomesta.

Elinympäristö
-------------

Kalvaspaju kasvaa monenlaisissa kosteissa tai tuoreissa elinympäristöissä: rannoilla, lähteiköissä, korpireunuksilla, kosteilla pensaikkoniityillä, tuntureilla ja tienvarsilla.

Alalajit
--------

Kalvaspajulla on kaksi alalajia:

* Tunturikalvaspaju (*Salix hastata* subsp. *hastata*): Korkeus 0,5–1 metriä, korvakkeet saha- tai nystylaitaisia, lehtisuonipareja 6–8.
* Idänkalvaspaju (*Salix hastata* subsp. *subintegrifolia*): Korkeus 1–2,5 metriä, korvakkeet sahalaitaisia, lehtisuonipareja 7–12.

Lähteet
-------

* LuontoPortti: Kalvaspaju (*Salix hastata*)

### Viitteet

1. ↑  Stevens, P. F.: Salicaceae *Angiosperm Phylogeny Website*. Viitattu 25.2.2022. (englanniksi)

Aiheesta muualla
----------------

* Laji.fi: Kalvaspaju (*Salix hastata*)
* Den virtuella floran: Kalvaspaju (*Salix hastata*) (ruotsiksi)
* ITIS: Salix hastata (englanniksi)
* United States Department of Agriculture (USDA): Salix hastata (englanniksi)
* Flora of China: Salix hastata (englanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q158425
* Wikispecies: Salix hastata
* BioLib: 38932
* BOLD: 313546
* CoL: 79C87
* EoL: 585065
* EPPO: SAXHA
* EUNIS: 182577
* FEIS: salhas
* FNA: 200005849
* FoC: 200005849
* GBIF: 5372554
* GRIN: 32718
* iNaturalist: 168336
* IPNI: 777738-1
* IRMNG: 10204764
* ITIS: 22542
* NatureServe: 2.153416
* NCBI: 75710
* Open Tree of Life: 738772
* PFI: 216
* Plant List: kew-5000754
* PLANTS: SAHA
* POWO: urn:lsid:ipni.org:names:302930-2
* Tropicos: 28300038
* VASCAN: 9114
* WFO: wfo-0000928522

 |

 |